जागरण संवाददाता, तरनतारन : शनिवार की रात को अड्डा अमरकोट के नाके पर तैनात दो पुलिस कर्मियों को रौंदने वाली इनोवा से बैग लेकर कौन भागा। बैग में ऐसा क्या था। यह पता लगाने में पुलिस दूसरे दिन भी नाकाम रही। हालाकि मृतकों के परिजनों को सांत्वना देने पहुंचे बार्डर जोन के आइजी सुरिंदरपाल परमार का कहना है कि पुलिस द्वारा नामजद आरोपित करनबीर सिंह को गिरफ्तार कर लिया गया है। लेकिन सवाल यह है कि पुलिस की गिरफ्त में आया आरोपित कार चालक करनबीर सिंह एक टांग से दिव्यांग है। दिव्यांग होने बावजदू वह इतनी तेज रफ्तार में कार कैसे चलाता होगा। इन सवालों के जवाब पुलिस तलाश रही है।